Korona sny my keel af: Wat moet ek as verkoopspersoon nou doen? - Solidariteit GildesSolidariteit Gildes Korona sny my keel af: Wat moet ek as verkoopspersoon nou doen? - Solidariteit Gildes
Home / Covid-19 / Korona sny my keel af: Wat moet ek as verkoopspersoon nou doen?
Korona sny my keel af: Wat moet ek as verkoopspersoon nou doen?
Behalwe vir groothandel, is die verkoopspersoon seker een van die eerstes wat die ekonomiese impak van die koronavirus gaan voel. Ek self het die afgelope paar dae verskeie televerkope-oproepe gehad, met baie moedelose en selfs emosionele stemme aan die ander kant van die lyn.
Die Engelse gesegde lui: "Business as usual." Met Korona – nie eens meer net op ons voorstoepe nie, maar reeds in ons huise – is die moderne weergawe van hierdie spreekwoord eerder: "Business differently."
Wat is die werklike definisie van verkope? Nee, dis nie kommissie en teikens en hoeveel ek hierdie maand kan maak nie. In werklikheid is dit: "Hoe help ek my kliënte om suksesvol te wees?" Ongeag jou produk of diens wat jy verkoop, die eindgebruiker is tog eintlik die fokus hier. Moenie die sesde sintuig van kliënte onderskat nie. Dit moet oor hulle gaan, nie oor jou nie. Maar ons moet tog steeds eet aan die einde van die maand en ons rekeninge betaal.
Hoe oorleef ek, as verkoopspersoon, tydens hierdie koronakrisis?
Gelukkig vir ons, is daar 'n paar lande wat reeds huiswerk hieroor moes doen omdat hulle vroeër as ons daarmee gekonfronteer is. Ek het dus by 'n paar kenners gaan rondkrap vir die bruikbaarste inligting wat in Suid-Afrika jou moontlik kan help om finansieel te oorleef. Forbes het beslis die beste advies saamgestel wat ek graag vandag met julle deel.
Die eerste en belangrikste ding om te doen, is om diep asem te haal en rustig te bly. Dit word selfs deur Forbes beskryf as "verkoopsjoga". As verkoopspersoon is ons gewoond aan hoë druk en hoë spoed, maar korona is 'n nuwe tipe uitdaging en as ons nie eers gaan stil word nie, gaan ons met toe oë op die afgrond afpyl.
Ons leef in die digitale era. Gebruik tegnologie tot jou voordeel. Die virtuele wêreld is propvol geleenthede, ons moet dit net gaan ontgin en tot ons voordeel gebruik in ons verkoopstrategie. Baie maatskappye hou virtuele toere van hul maatskappye. Hoekom kan jy dit nie tot jou voordeel gebruik met jou produkte nie? Video's is 'n baie effektiewe moderne hulpmiddel en dit kan juis nou tot jou voordeel gebruik word.
Fokus op die kliënte wat jy reeds het. Dit is baie moeilik om in hierdie omstandighede nuwe kliënte se vertroue te wen en nuwe produkte aan hulle te bemark. Korona skep onsekerheid en dit syfer deur tot almal. Nuwe verkope gaan baie moeilik wees. Bestaande kliënte weet wat jy bied en het reeds ingekoop in jou produk of diens. Bou en beskerm daardie vertrouensverhouding.
Luister. Dit is wel 'n vaardigheid wat ons deurlopend aandag aan moet gee, maar nou meer as ooit tevore, is dit noodsaaklik. Jy sal baie vinnig agterkom of die kliënt se aandag iewers anders is. In hierdie omstandighede is dit waarskynlik nader aan die tendens as die uitsondering, tensy die persoon werklik nodig het wat jy wil bied.
As jy 'n afspraak met 'n kliënt het, hou jy streng by die tyd. Dit moet ook geensins anders werk met 'n virtuele vergadering nie. As jy met die kliënt ooreenkom om 14:00 te Skype, hou baie streng by daardie tyd. Sorg dat jy voorbereid is vir die afspraak. Doen jou navorsing en maak seker jy kan alle vrae beantwoord.
Oorweeg nuwe platforms vir verkope. Indien jy 'n virtuele vergadering hou, maak seker jou agtergrond is skoon en netjies. Hoe lyk jy op die skerm? Is jy geskeer en netjies aangetrek en gegrimeer? Gebruik die regte platforms vir 'n goeie beeld en duidelike klank.
Probeer iets nuuts. Daar was moontlik al geleenthede wat julle oorweeg het, maar weens tyd het julle dit nooit werklik gebruik of probeer nie. Dalk is dit nou die ideale tyd om hierdie idees te toets. Jou kliënte word ook nou gedwing om nuut te dink en te doen.
Verkoopspersone is gewoond daaraan om sélf hul tyd effektief te bestuur. Om van die huis af te werk, of om oor 'n foon of oor video te werk, is nie noodwendig iets nuuts nie. Vir meeste van die kliënte is dit egter iets nuuts. Hulle lewens is omvergegooi deur korona en hulle voel gespanne, want hulle weet nie wat nog kom nie. Dit sal jou verantwoordelikheid wees om die kliënt so rustig as moontlik te hanteer. Wees geduldig en bêre jou eie onsekere emosies in die kas.
Skep vir jou geleenthede in hierdie krisis. Dink aan nuwe, innoverende en kreatiewe maniere van besigheid doen en verkope deur jou kliënt suksesvol te maak. Luister meer en praat minder. Word 'n meester in "verkoopsjoga".